Na temelju članka 14. Zakona o proračunu (Narodne novine broj 87/08, 136/12, 15/15) i članka 31. Statuta Općine Konavle (Službeni glasnik Općine Konavle broj 6/14 – pročišćeni tekst, 4/16, 2/18) Općinsko vijeće Općine Konavle, na …. sjednici, održanoj …………2019. godine, donijelo je

**ODLUKU**

**o izvršavanju Proračuna Općine Konavle za 2020. godinu**

**I. OPĆE ODREDBE**

Članak 1.

Ovom Odlukom uređuje se struktura prihoda i primitaka, te rashoda i izdataka Proračuna Općine Konavle za 2020. (u daljnjem tekstu Proračun), njegovo izvršavanje, opseg zaduživanja i davanje jamstava, upravljanje dugom, te financijskom i nefinancijskom imovinom, korištenje namjenskih prihoda i primitaka, korištenje vlastitih prihoda, prava i obveze korisnika proračunskih sredstava, proračunsko knjigovodstvo i izvještavanje, ovlasti u izvršavanju Proračuna, te druga pitanja u izvršavanju Proračuna.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.

 Korisnici Proračuna u smislu ove Odluke su:

1. upravna tijela Općine,

2. proračunski korisnici - ustanove kojima je Općina osnivač i koje su uvrštene u Registar proračunskih i izvanproračunskih korisnika,

3. trgovačka društva i druge pravne osobe u kojima je Općina većinski vlasnik / osnivač ili ima odlučujući utjecaj na upravljanje, te

4. ostali korisnici Proračuna (ustanove, udruge, fizičke osobe i drugi) kojima se osiguravaju proračunska sredstva za realizaciju pojedinog projekta.

 Korisnici Proračuna iz stavka 1. točka 1. i 2. ovoga članka obvezno primjenjuju odredbe Zakona o proračunu i ove Odluke, a posebno se naglašava izrada planova, upravljanje novčanim sredstvima, zaduživanje i davanje jamstva, izvještavanje te nadzor nad poslovanjem i korištenjem proračunskih sredstava te zakonske odredbe o proračunskom računovodstvu.

 Korisnici Proračuna iz stavka 1. točka 3. obvezno primjenjuju odredbe Zakona o proračunu i ove Odluke koje se odnose na zaduživanje i davanje jamstva te izvještavanje i nadzor nad poslovanjem i korištenjem proračunskih sredstava.

**II. SADRŽAJ PRORAČUNA**

Članak 3.

Proračun se sastoji od općeg i posebnog dijela te plana razvojnih programa.

Opći dio Proračuna čini Račun prihoda i rashoda te Račun financiranja/zaduživanja.

**Račun prihoda i rashoda** sastoji se od prihoda i rashoda prema ekonomskoj klasifikaciji. U prihodima su iskazani prihodi od poreza, pomoći, prihodi od imovine, prihodi od pristojbi i naknada, prihodi od donacija, ostali prihodi i prihodi od prodaje nefinancijske imovine. U rashodima su iskazani rashodi za zaposlene, materijalni rashodi, financijski rashodi, subvencije, pomoći unutar općeg proračuna, naknade građanima i kućanstvima, ostali rashodi i rashodi za nabavu nefinancijske imovine.

U **Računu financiranja/zaduživanja** iskazuju se primici od financijske imovine i zaduživanja, te izdaci za financijsku imovinu i otplatu zajmova i kredita.

Posebni dio Proračuna sastoji se od Plana rashoda i izdataka korisnika proračunskih sredstava iskazanih po vrstama, raspoređenih u programe, koji se sastoje od aktivnosti i projekata.

 **Plan razvojnih programa** izrađuje se za trogodišnje razdoblje i sadrži ciljeve i prioritete razvoja Općine Konavle povezane s programskom i organizacijskom klasifikacijom proračuna.

Prihodi, primici, rashodi i izdaci proračuna iskazani su prema organizacijskoj, ekonomskoj, funkcijskoj, lokacijskoj i programskoj proračunskoj klasifikaciji te izvorima financiranja.

 Proračun za 2020. godinu donosi se na razini podskupine ekonomske klasifikacije, a izvršava i izvještava na razini odjeljka ekonomske klasifikacije.

Članak 4.

 Proračun Općine Konavle sadrži sve prihode, primitke te rashode i izdatke Općine Konavle i proračunskih korisnika Općine Konavle koje oni ostvaruju obavljanjem poslova iz svoga djelokruga u skladu s propisima i drugim aktima.

**III. LOKALNA RIZNICA**

Članak 5.

Općina Konavle je od dana 1. siječnja 2015. ustrojila **lokalnu riznicu** sa svojim proračunskim korisnicima temeljem članka 60. Zakona o proračunu (Narodne novine 87/08, 136/12, 15/15) i Odluke o sustavu glavne knjige riznice Općine Konavle i načinu vođenja jedinstvenog računa riznice (Službeni glasnik Općine Konavle boj 7/14).

Proračunski korisnici Općine Konavle utvrđeni su Registrom proračunskih i izvanproračunskih korisnika koji se objavljuje u Narodnim novinama i redovito ažurira na Internet stranicama.

Proračunski korisnici Općine Konavle uključeni u sustav lokalne riznice su:

- Dječji vrtić Konavle,

- Muzeji i galerije Konavala,

- Javna vatrogasna postrojba Konavle,

- Dom za starije i nemoćne osobe Konavle.

Proračun se planira i izvršava kroz **sustav lokalne riznice** putem jedinstvenog žiro-računa preko kojega se obavljaju sve financijske transakcije Proračuna pri čemu proračunski korisnici nemaju svoje žiro račune.

 Svi prihodi i primici proračunskih korisnika uplaćuju se na žiro-račun Općine Konavle, a svi rashodi i izdaci proračunskih korisnika isplaćuju se sa žiro-računa Općine Konavle.

**IV. IZVRŠAVANJE PRORAČUNA**

Članak 6.

Prihodi proračuna i proračunskih korisnika ubiru se i uplaćuju u proračun na jedinstveni račun riznice u skladu sa zakonom, drugim propisima ili aktima, neovisno o visini prihoda planiranih u proračunu.

Prihodi i primici uplaćeni u proračun do kraja tekuće godine prihod su proračuna tekuće godine.

Rashodi proračuna su svi rashodi za koje je nastala obveza u tekućoj godini, neovisno o njihovom plaćanju.

Članak 7.

Sredstva za rashode i izdatke osiguravaju se u Proračunu u okviru razdjela i glava za programe, projekte i aktivnosti općinskih tijela i proračunskih korisnika, te ostale korisnike proračunskih sredstava koji su u Posebnom dijelu određeni za nositelje sredstava po pojedinim pozicijama.

Članak 8.

Upravna tijela obvezna su u roku od osam dana od dana donošenja Proračuna obavijestiti korisnike iz svoje nadležnosti o odobrenim sredstvima u Proračunu.

Općinski proračunski korisnici obvezni su **do 23. siječnja 2020.** nadležnim upravnim odjelima dostaviti svoje financijske planove usklađene s odobrenim sredstvima u Proračunu.

Članak 9.

 Nalogodavac i odgovorna osoba za planiranje i izvršavanje Proračuna u cjelini je Općinski načelnik.

 Odgovornost za izvršavanje proračuna u smislu odredbi ovog članka podrazumijeva odgovornost za:

- preuzimanje i verifikaciju obveza;

- izdavanje naloga za plaćanje na teret proračunskih sredstava;

- utvrđivanje prava naplate i izdavanje naloga za naplatu u korist proračunskih sredstava,

- potpunu i pravodobnu naplatu prihoda i primitaka iz svoje nadležnosti u skladu sa zakonima i propisima donesenim na temelju zakona i njihovu uplatu u proračun, te

- zakonito, svrhovito, učinkovito i ekonomično raspolaganje proračunskim sredstvima.

Općinski načelnik, može, za obavljanje poslova iz točke 2., ovog članka ovlastiti druge osobe posebnom odlukom u skladu s aktima o unutarnjem ustrojstvu. Prenošenjem ovlasti prenosi se i odgovornost, čime se ne isključuje odgovornost čelnika.

Prijenos ovlasti iz stavka 3. ovoga članka čelnik mora obaviti poštujući načelo razdvajanja dužnosti.

 U okviru svog djelokruga i ovlasti, pročelnici upravnih tijela te čelnici proračunskih korisnika odgovorni su za planiranje i izvršavanje dijela Proračuna iz svoje nadležnosti. Odgovornost za izvršavanje proračuna podrazumijeva odgovornosti utvrđene odredbama točke 2. ovoga članka.

Pročelnik upravnog tijela ima pravo i obvezu nadzirati poslovanje i namjensko korištenje proračunskih sredstava kod korisnika proračuna za kojeg je proračunski nadležan.

Ako se u tijeku izvršavanja Proračuna utvrdi da proračunska sredstava nisu pravilno korištena, korisnik sredstava je dužan vratiti primljena sredstva.

Odluku o povratu sredstava, po prijedlogu pročelnika nadležnog tijela općinske uprave, donosi Općinski načelnik.

Članak 10.

 Odlukom ili drugim aktom ne mogu se stvarati obveze na teret Proračuna ako za iste nisu osigurana sredstva.

Upravna tijela Općine i proračunski korisnici mogu preuzimati obveze na teret Proračuna samo za namjene i do visine utvrđene u Posebnom dijelu Proračuna, odnosno do visine ostvarenih namjenskih prihoda i primitaka te uz odgovarajuću primjenu odredbi stavka 2. i 3., članka 15. ove Odluke.

 Iznimno, zbog neusklađenog priliva sredstava u Proračun, Upravni odjel za proračun i financije može izmijeniti dinamiku doznaka sredstava pojedinim korisnicima.

 Korisnici moraju sredstva osigurana u Proračunu koristiti za utvrđene namjene štedljivo i racionalno.

 Preuzimanje obveza na teret Proračuna po ugovorima koji zahtijevaju plaćanje u slijedećim godinama, neovisno o načinu i izvorima financiranja, odobrava Općinski načelnik.

 Plaćanja koja proizlaze iz preuzetih obveza iz stavka 5. ovoga članka proračunski korisnici moraju kao obvezu uključiti u financijski plan u godini u kojoj obveza dospijeva.

Članak 11.

 Korisnici su obvezni u financijskom planu planirati sredstva učešća Općine za projekte financirane iz pomoći i/ili namjenskih primitaka u iznosu koji je predviđen za financiranje projekata, razmjerno sredstvima koja će se koristiti u 2020. godini.

Sredstva učešća Općine planirana u Proračunu za financiranje projekata koji se sufinanciraju iz sredstava Europske unije mogu se preraspodjeljivati u skladu s odredbama članka 28. ove Odluke.

Članak 12.

 Aktivnosti i projekti koji se financiraju iz sredstava Europske unije, te tekući / kapitalni projekti koji nisu izvršeni do kraja 2019. godine mogu se prenijeti i izvršavati u 2020. godini ako su ispunjeni osnovni preduvjeti:

 1. proračunska sredstva osigurana u Proračunu 2019. godine za aktivnosti i projekte koji se prenose moraju ostati na kraju 2019. godine neizvršena ili izvršena u iznosu manjem od planiranog, bez izvršenih preraspodjela tijekom 2019. godine,

 2. prenesene aktivnosti i projekti mogu se izvršavati u 2020. godini uz suglasnost Upravnog odjela za proračun i financije,

 3. korisnici podnose zahtjev za prijenos najkasnije do 31. svibnja 2020. Uz zahtjev dužni su dostaviti ugovor i račun za obveze nastale u 2019. godini, s dospijećem plaćanja u 2020. godini.

 Aktivnosti i projekti koji se financiraju iz sredstava Europske unije, te tekući / kapitalni projekti koji ne budu izvršeni do kraja 2020. godine mogu se prenijeti i izvršavati u 2021. godini ako su ispunjeni osnovni preduvjeti:

 1. proračunska sredstva osigurana u Proračunu 2020. godine za aktivnosti i projekte koji se prenose moraju ostati na kraju 2020. godine neizvršena ili izvršena u iznosu manjem od planiranog, bez izvršenih preraspodjela tijekom 2020. godine

 2. prenesene aktivnosti i projekti mogu se izvršavati u 2021. godini uz suglasnost Upravnog odjela za proračun i financije,

 3. korisnici podnose zahtjev za prijenos najkasnije do 31. svibnja 2021. Uz zahtjev dužni su dostaviti ugovor i račun za obveze nastale u 2020. godini, s dospijećem plaćanja u 2021. godini.

Članak 13.

 Upravni odjel za proračun i financije izvršava Proračun i o tome izvještava Općinskog načelnika.

 Ukoliko se prihodi Proračuna ne naplaćuju u planiranim svotama i planiranoj dinamici tijekom godine, prednost u podmirivanju rashoda / izdataka imati će rashodi / izdaci za otplatu duga i pokriće danih jamstava, zatim financiranje rada tijela općinske uprave i proračunskih korisnika, rashodi za provođenje socijalnog programa, financiranje kapitalnih izdataka i ostalih rashoda utvrđenih zakonom, ovisno o proračunskim mogućnostima.

Članak 14.

Proračunskim korisnicima Općine Konavle uključenim u sustav riznice utvrđuje se blagajnički maksimum u iznosu 5.000,00 kn. Blagajnički maksimum u upravnim tijelima Općine iznosi 8.000,00 kn.

Članak 15.

 **Namjenski prihodi i primici** Proračuna i proračunskih korisnika Općine su pomoći, donacije, prihodi za posebne namjene, prihodi od prodaje ili zamjene imovine u vlasništvu Općine i općinskih proračunskih korisnika, naknade s naslova osiguranja i namjenski primici od zaduživanja i prodaje dionica i udjela.

Prihodi i primici iz stavka 1. ovoga članka uplaćuju se u Proračun i koriste isključivo za namjene utvrđene planom.

 Proračunski korisnici odgovorni su za naplatu prihoda i primitaka u okviru svoje nadležnosti i za njihovu uplatu u Proračun te za izvršavanje svih rashoda u skladu s odobrenim namjenama.

 Proračunski nadležna tijela općinske uprave nadziru ostvarenje i trošenje prihoda iz prethodnog stavka ovoga članka.

Članak 16.

Namjenski prihodi iz članka 15. ove Odluke koji nisu iskorišteni u proračunskoj godini prenose se u proračun za slijedeću proračunsku godinu i koriste za iste namjene za koje su bili utvrđeni financijskim planom / proračunom za tekuću proračunsku godinu.

Ako su namjenski prihodi i primici uplaćeni u nižem opsegu nego što je iskazano u Proračunu, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.

Uplaćene i prenesene, a neplanirane ili manje planirane pomoći, donacije i prihodi za posebne namjene te namjenski primici od zaduživanja, mogu se izvršavati iznad iznosa utvrđenih Proračunom do visine uplaćenih odnosno prenesenih sredstava, a mogu se koristiti prema naknadno utvrđenim aktivnostima i/ili projektima uz prethodnu suglasnost Upravnog odjela za proračun i financije.

Za opseg prenesenih prihoda iz stavka 1. ovoga članka povećat će se financijski planovi proračunskih korisnika za tekuću godinu.

Članak 17.

**Vlastiti prihodi** jesu prihodi koje proračunski korisnici ostvaruju od obavljanja poslova na tržištu i u tržišnim uvjetima koji se ne financiraju iz proračuna.

Ako su vlastiti prihodi uplaćeni u nižem opsegu nego što je iskazano u Proračunu, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.

Uplaćeni, a manje planirani vlastiti prihodi mogu se izvršavati iznad iznosa utvrđenih u Proračunu, a do visine uplaćenih sredstava.

Uplaćeni, a neplanirani vlastiti prihodi mogu se koristiti prema naknadno utvrđenim aktivnostima i/ili projektima u Proračunu uz prethodnu suglasnost Upravnog odjela za proračun i financije za otvaranje novog izvora / aktivnosti / stavke u proračunu.

Vlastiti prihodi iz stavka 1. ovoga članka, a koji ne budu iskorišteni u ovoj proračunskoj godini, prenose se u narednu proračunsku godinu.

Proračunski nadležna tijela općinske uprave nadziru ostvarenje i trošenje prihoda iz stavka 1. ovoga članka.

O korištenju prihoda koje proračunski korisnik Općine ostvari obavljanjem poslova na tržištu i u tržišnim uvjetima, a koji ne budu iskorišteni u ovoj proračunskoj godini, odluku donosi tijelo upravljanja, odnosno čelnik proračunskog korisnika ako tijelo upravljanja nije osnovano, po godišnjem izvještaju o izvršenju proračuna / financijskog plana.

Članak 18.

Pogrešno ili više uplaćeni prihodi u Proračun, vraćaju se uplatiteljima na teret tih prihoda.

Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna tekuće godine.

Rješenje o povratu sredstava donosi nadležni upravni odjel na temelju dokumentiranog zahtjeva.

Članak 19.

Proračun se izvršava u skladu s raspoloživim sredstvima i dospjelim obvezama u razdoblju od 01. siječnja do 31. prosinca 2020. godine.

 U postupku izvršavanja Proračuna za 2020. godinu korisnici proračunskih sredstava imaju ovlaštenja i obveze utvrđene ovom Odlukom.

Članak 20.

Svaki rashod i izdatak iz proračuna s jedinstvenog računa riznice mora se temeljiti isključivo na pisanom dokumentu, vjerodostojnoj knjigovodstvenoj ispravi kojom se dokazuje obveza plaćanja.

Pročelnik upravnog odjela i čelnik pravne osobe proračunskog korisnika, odnosno osoba na koju je pravo preneseno, mora prije isplate provjeriti i potvrditi potpisom pravni temelj i visinu obveze koja proizlazi iz knjigovodstvene isprave.

Potpisom knjigovodstvene isprave potvrđuje se:

- da je namjena odobrena u proračunu,

- da je iznos stvorene obveze u visini odobrenog iznosa,

- da je obvezu likvidirala nadležna osoba.

Članak 21.

Upravni odjel za opće poslove, mjesnu samoupravu i društvene djelatnosti za potrebe Općine, te općinski proračunski korisnici obvezni su provoditi postupke nabave roba, usluga i ustupanja radova sukladno zakonskim propisima i propisanim internim procedurama.

Iznimno, Općinski načelnik može odlučiti da će, u cilju racionalnijeg korištenja sredstava i administrativnih kapaciteta, te postizanja povoljnijih uvjeta nabave, Općina provesti postupak zajedničke nabave za Općinu i ustanovu i trgovačka društva u vlasništvu Općine.

Plan nabave Općine Konavle za 2020. godinu donosi Općinski načelnik, dok planove nabave proračunskih korisnika donose čelnici proračunskih korisnika sukladno zakonskim propisima.

Zaključivanje pisanog ugovora obavezno je za sve nabave roba, usluga i ustupanje radova od iznosa za koji je obvezna primjena Zakona o javnoj nabavi, te sukladno propisanim internim procedurama.

Članak 22.

Raspored sredstava za financiranje javnih potreba Općine Konavle u pojedinim djelatnostima, odobrava se temeljem Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine 26/2015), Pravilnika o financiranju programa, projekata i javnih potreba sredstvima proračuna Općine Konavle (Službeni glasnik Općine Konavle 8/2015), te programa javnih potreba kojeg utvrđuje Općinsko vijeće.

Zaključivanje pisanog ugovora s korisnicima proračunskih sredstava obavezno je za cjelokupna sredstva koja se izvršavaju kao subvencije, donacije i pomoći, osim za sredstva dodijeljena kao nagrade.

Ugovorima za subvencije, donacije i pomoći koji se zaključuju u skladu s Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge i temeljem natječaja o financiranju javnih potreba utvrdit će se dinamika dodjele sredstava ovisno o visini ukupno odobrenih sredstava, obveze korisnika proračunskih sredstva za namjensko trošenje sredstava, obveza da korisnik sredstava dostavi izvješće o utrošku prethodno doznačenih sredstava, te za pravodobno dostavljanje konačnog financijskog izvještaja i za realizaciju ugovorenog programa.

Ugovor o kapitalnoj donaciji mora sadržavati odredbu prema kojoj će se odobrena sredstva doznačiti korisniku tek po predočenim dokazima o njihovom namjenskom korištenju (ugovor s dobavljačem / izvođačem, račun i situacija), a iznimno, uz pisano odobrenje Općinskog načelnika, je moguće doznačiti do 50% sredstva donacije korisniku unaprijed kada je to preduvjet za provedbu ugovorenog programa.

Korisnik financijskih sredstava po dovršetku projekta, a najkasnije do 28. veljače slijedeće proračunske godine, odnosno u roku predaje godišnjih financijskih izvještaja nadležnoj agenciji (FINA), obvezan je nadležnom upravnom tijelu općinske uprave dostaviti izvještaj o potrošnji proračunskih sredstava.

Proračunska sredstva koja nisu analitički razrađena odnosno kojima nije određen krajnji korisnik u Posebnom dijelu proračuna ili drugom aktu Općinskog vijeća raspoređuje se temeljem Odluke / Zaključka Općinskog načelnika, te Ugovora o dodjeli sredstava.

Članak 23.

Plaćanje predujma moguće je samo iznimno.

Odgovorne osobe proračunskih korisnika mogu odobriti plaćanje predujmom do iznosa 30.000,00 kn.

Plaćanje predujmom za upravne odjele Općine do iznosa 50.000,00 kn i proračunske korisnike za iznos iznad 30.000,00 kn do 50.000,00 kn moguće je uz suglasnost pročelnika Upravnog odjela za proračun i financije, a iznad 50.000,00 kn uz suglasnost općinskog načelnika.

Plaćanje predujmom za obveze preuzete po ugovorima za projekte sufinancirane iz sredstava Europske unije moguće je bez prethodne suglasnosti.

Članak 24.

Ako se tijekom godine, na temelju propisa, smanji djelokrug ili nadležnost korisnika, što zahtijeva smanjenje sredstava, ili korisnik bude ukinut, neutrošena sredstva za njegove rashode ili izdatke usmjeravaju se izmjenama i dopunama Proračuna na korisnika koji preuzme njegove poslove, ili u druge svrhe.

Članak 25.

Osnovica za izračun plaće službenika, namještenika i dužnosnika Općine Konavle utvrđuje se sukladno Zakonu o plaćama u lokalnoj i područnoj (regionalnoj) samoupravi (Narodne novine 28/10) i Uredbe o klasifikaciji radnih mjesta u lokalnoj i područnoj (regionalnoj) samoupravi (Narodne novine 74/10 i 125/14), odnosno važećim zakonskim i podzakonskim propisima, te aktima koje je donijelo Općinsko vijeće.

U cilju pravovremenog obračunavanja sredstava za plaće i druge namjene, upravna tijela obvezna su Upravnom odjelu za financije dostaviti rješenje o zasnivanju i prestanku radnog odnosa zaposlenika, kao i evidenciju o prisutnosti na radnom mjestu, evidenciju odsustva (godišnji odmori, bolovanja, plaćeni – neplaćeni dopusti i drugo).

Rješenje iz prethodnog stavka ovog članka treba dostaviti u roku od 8 dana od dana zasnivanja ili prestanka radnog odnosa. Dokumentaciju u vezi bolovanja treba dostaviti do prvog u mjesecu za prethodni mjesec.

Članak 26.

Za hitne i nepredviđene namjene, za koje u proračunu nisu osigurana sredstva jer ih pri planiranju Proračuna nije bilo moguće predvidjeti, ili za namjene za koje se tijekom godine pokaže da za njih nisu utvrđena dovoljna sredstva, koristit će se sredstva proračunske zalihe do iznosa od 250.000,00 kn. Sredstva proračunske zalihe ne mogu se koristiti za pozajmljivanje.

O korištenju sredstava Proračunske zalihe odlučuje Općinski načelnik.

Općinski načelnik obvezan je izvijestiti Općinsko vijeće o korištenju proračunske zalihe uz polugodišnji i godišnji izvještaj o izvršenju proračuna.

### **V. URAVNOTEŽENJE PRORAČUNA I PRERASPODJELA SREDSTAVA PRORAČUNA**

Članak 27.

Ako se u tijeku proračunske godine zbog nastanka novih obveza za Proračun ili zbog promjena gospodarskih kretanja povećaju rashodi ili izdaci, odnosno smanje prihodi ili primici Proračuna Općinski načelnik može obustaviti izvršavanje pojedinih rashoda ili izdataka najviše 45 dana.

Općinski načelnik donosi privremene mjere obustave. Ako se za vrijeme provođenja mjera privremene obustave izvršavanja Proračuna, Proračun ne može uravnotežiti, odnosno ako dođe do znatnije neusklađenosti planiranih prihoda/primitaka i rashoda/izdataka Proračun se mora uravnotežiti izmjenama i dopunama Proračuna prema postupku za donošenje proračuna.

Općinski načelnik mora najkasnije u roku od 15 dana prije isteka roka za privremenu obustavu izvršavanja Proračuna predložiti izmjene i dopune Proračuna, kojima se ponovno uravnotežuju prihodi i primici odnosno rashodi i izdaci Proračuna.

Članak 28.

Općinski načelnik može odobriti preraspodjelu sredstava unutar proračunskih stavaka, a najviše do 5% rashoda i izdataka planiranih na proračunskoj stavci donesenoj od strane Općinskog vijeća koja se umanjuje.

Iznimno od odredbe stavka 1. ovoga članka preraspodjela sredstava može se izvršiti najviše do 15% sredstava utvrđenih na stavci rashoda, ako se time osigurava povećanje sredstava učešća Općine planiranih u Proračunu za financiranje projekata koji se sufinanciraju iz sredstava Europske unije, ako to odobri Općinski načelnik.

Sredstva učešća Općine planirana u Proračunu za financiranje projekata koji se sufinanciraju iz sredstava Europske unije mogu se preraspodjeljivati samo između tih projekata, i to bez ograničenja između projekata unutar istog razdjela organizacijske klasifikacije, a najviše do 15% između projekata različitih razdjela organizacijske klasifikacije i uz suglasnost Upravnog odjela za proračun i financije.

Nedostatna sredstva učešća Općine za financiranje projekata koji se sufinanciraju iz sredstava Europske unije mogu se, tijekom proračunske godine, osigurati preraspodjelom sredstava u skladu s člankom 46. Zakona o proračunu.

Sredstva učešća Općine za financiranje projekata koji se sufinanciraju iz sredstava Europske unije mogu se, uz suglasnost Upravnog odjela za proračun i financije, osigurati i u okviru naknadno utvrđenih stavki.

Za naknadno utvrđene aktivnosti i projekte mogu se preraspodjelom osigurati sredstva učešća Općine za financiranje projekata koji se sufinanciraju iz sredstava Europske unije, uz suglasnost Upravnog odjela za proračun i financije.

Kada se sredstva učešća Općine planirana u Proračunu za financiranje projekata koji se sufinanciraju iz sredstava Europske unije izvršavaju kod korisnika sporijom dinamikom od predviđene u Proračunu, nadležni upravni odjel odgovoran za projekt/aktivnost može predložiti Upravnom odjelu za proračun i financije preraspodjelu sredstava učešća u korist drugih korisnika, a najviše do 15% rashoda u skladu s člankom 46. Zakona o proračunu.

Obrazloženi zahtjev iz stavka 1. i 2. ovoga članka kojim se dokazuje opravdanost razloga za dodatnim sredstvima na proračunskoj stavci koja se povećava, dostavlja se Općinskom načelniku putem Upravnog odjela za proračun i financije.

Proračunska sredstva ne mogu se preraspodijeliti između Računa prihoda i rashoda i Računa financiranja.

Općinski načelnik izvješćuje Općinsko vijeće o odobrenoj preraspodjeli sredstava uz polugodišnji i godišnji izvještaj o izvršenju Proračuna.

**VI. UPRAVLJANJE IMOVINOM**

Članak 29.

Imovinu Općine čini financijska i nefinancijska imovina kojom upravlja Općinski načelnik u skladu sa zakonskim propisima i Statutom Općine.

Ovlašćuje se Općinski načelnik za donošenje Odluka o početku postupka u stjecanju i otuđenju pokretnina i nekretnina.

Općinski načelnik upravlja nekretninama i pokretninama u vlasništvu jedinice lokalne, samouprave kao i njezinim prihodima i rashodima, u skladu sa zakonom i statutom. Općinski načelnik može odlučivati o stjecanju i otuđenju pokretnina i nekretnina jedinice lokalne samouprave, odnosno o raspolaganju ostalom imovinom čija visina pojedinačne vrijednosti iznosi najviše do 0,5% iznosa prihoda bez primitaka ostvarenih u 2019. godini (godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganju ostalom imovinom). Stjecanje i otuđivanje nekretnina i pokretnina te raspolaganje ostalom imovinom mora biti planirano u proračunu jedinice i provedeno u skladu sa zakonom.

Nakon što se provede postupak utvrđen zakonskim i podzakonskim propisima, konačnu odluku o raspolaganju pokretninama i nekretninama, donosi ovlašteno tijelo Općine, ovisno o vrijednosti, a sukladno Zakonom o lokalnoj i područnoj (regionalnoj) samoupravi.

Članak 30.

Raspoloživim novčanim sredstvima na računu Proračuna upravlja Općinski načelnik.

Slobodna novčana sredstva Proračuna mogu se oročiti kod poslovne banke poštujući načela sigurnosti, likvidnosti i isplativosti ulaganja.

Ovlašćuje se Općinski načelnik da može sklapati i potpisivati ugovore za namjenu iz stavka 2. ovog članka.

Prihodi od upravljanja slobodnim novčanim sredstvima prihod su Proračuna.

Novčana sredstva iz stavka 1. ovog članka mogu se plasirati samo s rokom povrata do 31. prosinca 2020. godine.

Članak 31.

Instrumente osiguranja plaćanja, kojima se na teret proračuna stvaraju obveze potpisuje Općinski načelnik ili osoba koju on ovlasti.

Evidenciju instrumenata osiguranja plaćanja primljenih od pravnih osoba kao sredstvo osiguranja naplate potraživanja ili izvođenja radova i usluga vode nadležni upravni odjeli, kao i evidenciju izdanih instrumenata osiguranja plaćanja, kojima se na teret proračuna stvaraju obveze.

Obvezuju se nadležni upravni odjeli da sve instrumente osiguranja plaćanja pribavljene kroz provedbu postupaka nabave, odnosno primljene od pravnih osoba kao sredstvo osiguranja naplate potraživanja ili izvođenja radova i usluga, čuvaju na primjeren način u sefu.

Evidenciju instrumenata osiguranja, odnosno evidenciju primljenih instrumenata osiguranja plaćanja i evidenciju danih instrumenata osiguranja plaćanja, nadležni upravni odjeli su obvezni dostaviti Upravnom odjelu za proračun i financije najmanje dva puta godišnje i to do 15. srpnja tekuće godine za prvo polugodište tekuće godine i do 20. siječnja za prethodnu proračunsku godinu.

Na temelju evidencija nadležnih upravnih tijela, Upravni odjel za proračun i financije će u Glavnoj knjizi izvanbilančnih zapisa provesti vrijednosno evidentiranje.

Obvezuju se nadležni upravni odjeli da vode evidenciju potencijalnih obveza po osnovi sudskih sporova u tijeku, te da navedenu evidenciju dostavljaju Upravnom odjelu za proračun i financije najmanje dva puta godišnje i to do 15. srpnja tekuće godine za prvo polugodište tekuće godine i do 15. siječnja za prethodnu proračunsku godinu. Navedena evidencija je sastavni dio financijskih izvještaja kao i Polugodišnjeg i godišnjeg izvještaja o izvršenju proračuna.

Članak 32.

Općinski načelnik može u cijelosti ili djelomično otpisati dug, ukoliko bi troškovi postupka naplate potraživanja bili u nesrazmjeru s visinom potraživanja ili zbog drugog opravdanog razloga, a sve u skladu s odredbama Zakona o proračunu, odredbama Uredbe o kriterijima, mjerilima i postupku za odgodu plaćanja, obročnu otplatu duga, te prodaju, otpis ili djelomičan otpis potraživanja (nejavna davanja), odnosno odredbama Općeg poreznog zakona (javna davanja), te drugim važećim zakonskim i podzakonskim propisima.

Općinski načelnik može donijeti odluku o otpisu potraživanja za dugovanja po pojedinim vrstama prihoda za koje je nastupila apsolutna zastara prava na naplatu kao i u slučajevima kada je dužnik umro, a nije ostavio pokretnina i nekretnina iz kojih se može naplatiti dug kao i u drugim slučajevima kada je nastupila nemogućnost naplate.

Općinski načelnik može na zahtjev dužnika, u skladu s propisima te s pripadajućim kamatama i troškovima postupka, odgoditi plaćanje ili odobriti obročnu otplatu duga ako se time bitno poboljšavaju dužnikove mogućnosti podmirenja duga, a sve uz uvjet da dužnik zaključi ugovor s Općinom i dostavi odgovarajuće instrumente osiguranja plaćanja. Obročna otplata duga može se odobriti za razdoblje do 60 mjesečnih obroka.

Sa dužnicima čiji je zahtjev za obročnu otplatu odobren zaključuje se upravni ugovor, a dužnik je obvezan prethodno dostaviti jedno od sredstava osiguranja plaćanja. Ako se dužnik ne pridržava rokova iz odluke o odgodi plaćanja, upravni će se ugovor raskinuti te pokrenuti postupak ovrhe.

 Upravni odjel za proračun i financije otpisuje potraživanja na ime javnih davanja u slijedećim slučajevima:

1. ako postoji pravomoćno rješenje o brisanju iz sudskog registra po okončanju stečajnog postupka,
2. ako postoji pravomoćno rješenje o brisanju iz sudskog registra u postupku likvidacije ili
3. ako postoji pravomoćno rješenje o sklopljenoj predstečajnoj nagodbi kojim je utvrđeno da se dug otpisuje.

 Odluku iz prethodnog stavka donosi pročelnik upravnog odjela.

Članak 33.

Za stjecanje imovine bez naknade potrebna je prethodna suglasnost Općinskog načelnika ukoliko bi takvo stjecanje prouzročilo veće troškove za Proračun Općine.

Upravni odjel za komunalni sustav i gospodarenje nekretninama upravlja nefinancijskom dugotrajnom imovinom sukladno općim aktima Općine.

Upravljanje imovinom iz stavka 2. podrazumijeva njezino korištenje, održavanje i davanje u zakup.

Upravni odjel za opće poslove, mjesnu samoupravu i društvene djelatnosti, Upravni odjel za prostorno uređenje i zaštitu okoliša i Upravni odjel za komunalni sustav i gospodarenje nekretninama organiziraju ustrojavanje i ažurno vođenje kataloga nekretnina u vlasništvu/suvlasništvu Općine.

Knjigovodstvena evidencija nefinancijske dugotrajne imovine Općine vodi se u Upravnom odjelu za proračun i financije.

Pročelnici upravnih tijela općinske uprave dužni su podatke o svakoj poslovnoj promjeni na imovini kojom upravljaju dostavljati službenicima nadležnim za ažuriranje kataloga nekretnina, te Upravnom odjelu za proračun i financije radi ažuriranja knjigovodstvene evidencije imovine.

Dakle, svaki ugovor o kupnji, prodaji, zamjeni imovine, ugovore o darovanju ili ugovore o primanju na dar imovine s elaboratima o procjeni imovine, kao i bilo koji drugi ugovor/sporazum o raspolaganju nekretninama (zalog, hipoteka, pravo služnosti i drugo), obvezno je u roku 15 dana od dana zaključivanja ugovora/sporazuma (ili drugog akta) dostaviti za potrebe vođenja i ažuriranja evidencija iz stavka 6. ovoga članka.

Nadležno upravno tijelo obvezno je u roku od 30 dana od dana stjecanja nekretnine podnijeti prijedlog nadležnim državnim tijelima za upis prava vlasništva odnosno upis drugih stvarnih prava na nekretninama, s potrebnom dokumentacijom.

Članak 34.

Nefinancijska dugotrajna imovina mora se osigurati ako postoji zakonska obveza ili o drugim okolnostima odlučuje sam korisnik poštujući načela učinkovitosti i ekonomičnosti raspolaganja proračunskim sredstvima, jer se u protivnom nadoknada za štetu nastalu na neosiguranoj nefinancijskoj imovini isplaćuje iz Proračuna.

Članak 35.

Za izvršavanje javnih službi i djelatnosti u interesu Općina Konavle može svojom imovinom osnovati ustanove, trgovačka društva i druge pravne osobe. Općinsko vijeće Općine Konavle na prijedlog općinskog načelnika može odlučiti o kupnji udjela u trgovačkom društvu, ako su za kupnju osigurana sredstva u Proračunu i ako se štiti interes Općine Konavle.

Članak 36.

Općina Konavle može stjecati udjele u kapitalu trgovačkih društava bez naknade i iz sredstava Proračuna.

Kada se sredstvima Proračuna koristi za sanaciju, dokapitalizaciju ili kao udio u sredstvima pravne osobe, Općina Konavle postaje suvlasnik imovine u tim pravnim osobama razmjerno uloženim sredstvima.

Udjele u kapitalu trgovačkog društva Općina Konavle može stjecati prijebojem potraživanja s osnove danih zajmova i plaćenih jamstava, ulaganjem pokretnina i nekretnina i zamjenom dionica i udjela.

Odluku o stjecanju udjela Općine Konavle u kapitalu trgovačkog društva iz stavka 2. i 3. ovog članka donosi Općinsko vijeće na prijedlog Općinskog načelnika.

Ostvarena sredstva od prodaje dionica ili udjela u kapitalu, mogu se koristiti samo za otplatu duga ili za nabavu imovine Općine.

**VII. ZADUŽIVANJE I DAVANJE JAMSTAVA**

Članak 37.

**Ukupna godišnja obveza** (godišnji anuitet) Općine za zaduživanje može iznositi najviše 20% ostvarenih prihoda u 2019. godini.

U iznos ukupne godišnje obveze iz stavka 1. ovog članka uključen je iznos dospjelog godišnjeg anuiteta u tekućoj godini, po kreditima Općine iz članka 38. i 39., danim suglasnostima iz članka 41., te odobrenim jamstvima iz članka 42. ove Odluke, kao i dospjele neizmirene obveze te moguće druge obveze sukladno odredbama članaka 86. do 94. Zakona o proračunu.

Pod ostvarenim proračunskim prihodima razumijevaju se ostvareni prihodi Općine iz članka 18. Zakona o proračunu umanjeni za prihode od domaćih i inozemnih pomoći i donacija iz državnog proračuna i proračuna drugih jedinica lokalne samouprave i jedinica područne (regionalne) samouprave, za primitke iz posebnih ugovora (mjesni samodoprinos i sufinanciranje građana), te iz tuzemnog i inozemnog zaduženja.

Tekuće otplate glavnice kreditnog zaduženja Općine, te kamate i troškovi kredita iskazani su u Računu financiranja Proračuna za 2020.g. u Programu 2012.

Otplate glavnice i kamata od zaduživanja, te jamstava mogu se izvršavati u iznosima iznad planiranih.

Ograničenje zaduženosti Općine Konavle ne odnosi se na projekte koji se sufinanciraju iz fondova EU i projekte energetske učinkovitosti u kojima sudjeluje Općina Konavle.

Članak 38.

Zaduženje Općine Konavle početkom 2020. godine iznosi do 15.500.000,00 kn (glavnica i kamate).

Tekući izdaci za otplate glavnice primljenih zajmova iskazane u Računu zaduživanja/financiranja Proračuna za 2020. godinu u svoti od **3.700.000,00 kuna**, te pripadajuće kamate imaju u izvršavanju Proračuna prednost pred svim ostalim izdacima, Program 2012.

Otplate glavnice i kamata od zaduživanja mogu se izvršavati u iznosima iznad planiranih.

Općinski proračunski korisnici se mogu zaduživati samo uz suglasnost Općine sukladno zakonskim propisima.

Članak 39.

Općina se može dugoročno zadužiti uzimanjem kredita na tržištu novca i kapitala, samo za investiciju koja se financira iz općinskog proračuna i koju potvrdi Općinsko vijeće.

Općina se može dugoročno zadužiti uzimanjem kredita na tržištu novca i kapitala, samo za investiciju koja se financira iz općinskog proračuna i koju potvrdi Općinsko vijeće. Općina će se u 2020. godini zadužiti do ukupnog iznosa **24.400.000,00 kn**, koji su iskazani u Računu zaduživanja / financiranja Proračuna za 2020. godinu, i to za potrebe financiranja projekata:

- Rekonstrukcija javne rasvjete – Povećanje učinkovitosti sustava javne rasvjete **(K209204)** do 3.000.000,00 kn,

- Izgradnja zajedničkog vatrogasnog doma i spremišta – Vatrogasni dom Gruda **(K207307)** do 11.000.000,00 kn s time da se u 2020. planira povlačenje 7.000.000,00 kn, a u 2021. godini 4.000.000,00 kn,

- Dogradnja - rekonstrukcija i opremanje dječjeg vrtića i jaslica u Grudi **(K210101)** do 11.300.000,00 kn s time da se u 2020. planira povlačenje 10.200.000,00 kn, a u 2021. godini 1.100.000,00 kn, te

- Izgradnja i opremanje reciklažnog dvorišta **(K209601)** do 4.200.000,00 kn.

**Zaduživanje** potvrđuje Općinsko vijeće uz prethodnu suglasnost Vlade Republike Hrvatske, a na prijedlog ministra financija.

Ugovor o zaduživanju sklapa Općinski načelnik, na osnovi donesenog Proračuna, uz suglasnost Vlade, a na prijedlog ministra financija.

Općina je obvezna izvijestiti Ministarstvo financija o sklopljenom ugovoru u roku od 8 dana od dana sklapanja.

Općina Konavle obvezna je izvještavati Ministarstvo financija unutar proračunske godine, tromjesečno do 10. u mjesecu za prethodno izvještajno razdoblje o otplati zajma za koji je dobio suglasnost nadležnog tijela.

Očekivani iznos ukupnog kreditnog duga Općine na kraju 2020. godine iznosi 33.000.000,00 kn kuna (glavnica i kamate).

Općina Konavle, te tvrtke i ustanove kojima je Općina osnivač, mogu sklopiti ugovor o javno privatnom partnerstvu na temelju provedenog natječaja uz uvjet da godišnji iznos svih naknada na temelju javno privatnog partnerstva ne prelazi 25% izvornih prihoda proračuna Općine Konavle iz prethodne proračunske godine.

Članak 40.

Za premošćivanje jaza nastalog zbog različite dinamike priljeva sredstava i dospijeća obveza, Općinski načelnik može donijeti odluku kojom se Općina kratkoročno zadužuje, najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

Općina se može kratkoročno zadužiti uzimanjem kredita ili zajmova kod poslovnih banaka i drugih kreditnih institucija ili okvirnog kredita kod poslovne banke kod koje ima otvoren račun ili kod drugih poslovnih banaka i kreditnih institucija. Kratkoročno zaduživanje se provodi sukladno zakonskim propisima i/ili drugim internim propisima.

Općinski načelnik ovlašten je za postupanje vezano uz kratkoročno zaduživanje uz uvjete iz stavka 1. i 2. ovoga članka.

Članak 41.

Trgovačko društvo i javna ustanova kojih je osnivač i većinski vlasnik Općina Konavle mogu se dugoročno zaduživati samo za investiciju uz suglasnost Općine.

Odluku o davanju **suglasnosti** iz stavka 1. ovog članka donosi Općinsko vijeće, a ista se uključuje u opseg mogućeg zaduživanja Općine iz članka 37., pod uvjetima iz članka 90, stavka 2. Zakona o proračunu.

Odluku o davanju suglasnosti iz stavka 1. ovog članka može donijeti Općinski načelnik u slučaju kada dana suglasnost ne ulazi u opseg mogućeg zaduživanja i poštujući odredbe o ograničenjima u pogledu raspolaganja imovinom, a o danim suglasnostima obvezan je izvijestiti Općinsko vijeće u roku tri mjeseca.

Nove suglasnosti u 2020. mogu se odobriti sukladno uvjetima iz članka 88. i 90. Zakona o proračunu. Ukoliko se suglasnosti uključuju u opseg mogućeg zaduživanja, visina očekivanog novog i ukupnog duga po izdanim suglasnostima na kraju proračunske godine uključena je u iznose utvrđene člankom 42. stavak 6. ove Odluke.

Zahtjev Općini za izdavanje suglasnosti za zaduživanje podnosi odgovorna osoba pravne osobe ili ustanove putem nadležnog upravnog tijela Općine. Na obvezne priloge uz zahtjev primjenjuje se članak 42. stavak 8. ove Odluke.

Općina je obvezna izvijestiti Ministarstvo financija o danim suglasnostima iz stavka 1. ovog članka u roku od 8 dana od dane suglasnosti, te o sklopljenim ugovorima 8 dana od dana sklapanja. Skenirani ugovori i Obrasci IZJS (potpis načelnika i pečat) dostavljaju se na e-mail adresu Ministarstva financija (lokalni.proracuni@mfin.hr) u propisanom roku.

Općina Konavle obvezna je izvještavati Ministarstvo financija unutar proračunske godine, tromjesečno, do 10. u mjesecu za prethodno izvještajno razdoblje o otplati na temelju ugovora o zaduživanju pravnih osoba za koje su dane suglasnosti. Skenirani Obrasci IZJS (potpis načelnika i pečat) dostavljaju se na e-mail adresu Ministarstva financija (lokalni.proracuni@mfin.hr) u propisanom roku.

Pravne osobe koje su dobile **suglasnost** od Općine Konavle u smislu ovog članka, dužne su tromjesečno do 5.-og u mjesecu za proteklo tromjesečje u Upravni odjel za proračun i financije dostaviti informacije o stanju zaduženosti, a ugovor kao i svake izmjene ugovora o zaduživanju **u roku od pet dana** **od dana potpisivanja**.

Članak 42.

Općina Konavle može davati **jamstva** za ispunjenje obveza trgovačkog društva i javne ustanove kojima je osnivač i većinski vlasnik.

Odluku o davanju jamstva iz stavka 1. ovog članka, uz prethodnu suglasnost ministra financija, donosi Općinsko vijeće, a ista se uključuje u opseg mogućeg zaduživanja Općine iz članka 37. ove Odluke. Ugovor o jamstvu u ime Općine sklapa Općinski načelnik.

Nova jamstva u 2020. mogu se odobriti sukladno uvjetima iz članka 88. i 91. Zakona o proračunu.

Jamstvena zaliha planirana u Posebnom dijelu Proračuna do iznosa dospijeća obveza za 2020. godinu, po danim jamstvima Općine Konavle za kreditno zaduženje iz ranijih godina iznosi **1.690.000,00** kuna. Otplate glavnice i kamata od danih jamstava mogu se izvršavati u iznosima iznad planiranih.

Očekivani iznos ukupnog duga po jamstvima na početku 2020. godine iznosi do 15.500.000,00 kn, a odnosi se na jamstvo dano trgovačkim društvima u vlasništvu Općine za kreditno zaduženje iz 2014. i 2019. godine.

Očekivani iznos novog duga / jamstva u 2020. za kreditna zaduženja iznosi do 3.000.000,00 kn, te očekivani iznos ukupnog duga / jamstva na kraju 2020. iznosi do 18.500.000,00 kn.

Očekivani iznos ukupnog duga za kreditna zaduženja Općine i za dana jamstva na kraju proračunske 2020. iznosi do 51.500.000,00 kn.

Zahtjev Općini za izdavanje jamstva podnosi odgovorna osoba pravne osobe ili ustanove putem nadležnog upravnog tijela Općine. Zahtjevu se prilaže:

- obrazloženje namjene investicije - kapitalnog projekta s financijskim planom projekta (iskazani rashodi vezani uz investiciju po godinama i izvori financiranja za izvedbu investicije),

- ovjerene godišnje financijske izvještaje društva/ustanove za godinu koja prethodi godini u kojoj se zadužuje,

- odluku o odabiru kreditora,

- nacrt ugovora ili pismo namjere banke s uvjetima kreditiranja te plan otplate sa svim navedenim uvjetima (iznos kredita / zajma, rok otplate, kamatna stopa, razdoblje počeka, sredstva osiguranja i drugi troškovi – naknade, kamate i ostalo),

- izjavu odgovorne osobe podnositelja zahtjeva, danu pod materijalnom i kaznenom odgovornošću, kojom jamči za ispravnost dokumentacije.

Nadležno tijelo općinske uprave prilikom ocjenjivanja opravdanosti zaduživanja i/ili davanja jamstva dužno je razmotriti:

– opravdanost i učinkovitost kapitalnog projekta te usklađenost projekta s ciljevima i prioritetima Općine,

– bonitet podnositelja zahtjeva,

– ocjenu stanja zaduženosti podnositelja zahtjeva,

– učinak novog zaduženja na mogućnost razvoja i likvidnost podnositelja zahtjeva.

Općina je obvezna izvijestiti Ministarstvo financija o sklopljenom ugovoru o jamstvu u roku od 8 dana od dana sklapanja. Skenirani ugovori i Obrasci IZJS (potpis načelnika i pečat) dostavljaju se na e-mail adresu Ministarstva financija (lokalni.proracuni@mfin.hr) u propisanom roku.

Općina Konavle obvezna je izvještavati Ministarstvo financija unutar proračunske godine, tromjesečno do 10. u mjesecu za prethodno izvještajno razdoblje o stanju aktivnih jamstava za koja je dana suglasnost. Obrasci IZJS (potpis načelnika i pečat) dostavljaju se na e-mail adresu Ministarstva financija (lokalni.proracuni@mfin.hr) u propisanom roku.

Pravne osobe koje su dobile **jamstvo** od Općine Konavle u smislu ovog članka, dužne su tromjesečno do 5.-og u mjesecu za proteklo tromjesečje dostaviti u Upravni odjel za proračun i financije informacije o stanju zaduženosti, a ugovor kao i svake izmjene ugovora o zaduživanju u roku od pet dana od dana potpisivanja ugovora.

**VIII. PRORAČUNSKO RAČUNOVODSTVO I IZVJEŠTAVANJE**

Članak 43.

Proračun i općinski proračunski korisnici primjenjuju proračunsko računovodstvo.

Prihodi i rashodi proračuna iskazuju se uz primjenu modificiranog računovodstvenog načela nastanka događaja.

Primici i izdaci proračuna iskazuju se po načelu novčanog tijeka.

Proračunsko računovodstvo za Proračun i općinske proračunske korisnike vodi Upravni odjel za proračun i financije, te računovodstveni odjeli proračunskih korisnika u jedinstvenom informacijsko-informatičkom sustavu riznice.

Članak 44.

Kontrolu postupaka u planiranju i izvršavanju proračuna, praćenje primjene proračunskog računovodstva te poslove proračunskog financijskog izvješćivanja za potrebe Općine Konavle obavljat će Upravni odjel za proračun i financije, Služba proračunskog nadzora i unutarnje kontrole, te upravni odjeli nadležni za svakog pojedinog proračunskog korisnika.

Upravni odjel za opće poslove, mjesnu samoupravu i društvene djelatnosti nadležan je za proračunske korisnike Dječji vrtić Konavle, Muzeji i galerije Konavala i Dom za starije i nemoćne osobe Konavle.

Upravni odjel za komunalni sustav i gospodarenje nekretninama je nadležan za proračunskog korisnika Javna vatrogasna postrojba Konavle. Osim toga, nadležan je za koordinaciju poslova u svezi provedbe kapitalnih projekata ostalih proračunskih korisnika (Dječji vrtić Konavle, Muzeji i galerije Konavala i Dom za starije i nemoćne osobe Konavle). Također nadležan je za društva u vlasništvu Općine: Konavosko komunalno društvo d.o.o. i Čistoća i zelenilo Konavle d.o.o. u dijelu provedbe projekata i aktivnosti koji se financiraju iz Proračuna Općine.

Članak 45.

Općinski načelnik je obvezan podnijeti Općinskom vijeću polugodišnje izvješće o izvršenju proračuna sa stanjem na dan 30. lipnja i godišnje izvješće sa stanjem na dan 31. prosinca, u rokovima propisanim Zakonom o proračunu.

Upravni odjel za proračun i financije dostavlja polugodišnji izvještaj o izvršenju Proračuna općinskom načelniku do 05. rujna. Načelnik polugodišnji izvještaj o izvršenju Proračuna upućuje na usvajanje Općinskom vijeću do 15. rujna tekuće proračunske godine.

Upravni odjel za proračun i financije dostavlja godišnji izvještaj o izvršenju Proračuna općinskom načelniku do 1. svibnja tekuće godine za prethodnu godinu. Načelnik godišnji izvještaj o izvršenju Proračuna upućuje na usvajanje Općinskom vijeću do 1. lipnja tekuće godine za prethodnu godinu.

Općinski načelnik Godišnji obračun Proračuna dostavlja Ministarstvu financija i Državnom uredu za reviziju u roku od 15 dana nakon što ga usvoji Općinsko vijeće.

Iznimno, ako Općinsko vijeće ne donese izvještaj iz članka 2. i 3. ovoga članka, isti se dostavlja Ministarstvu financija i Državnom uredu za reviziju u roku od 60 dana od dana podnošenja Općinskom vijeću.

Općinski proračunski korisnici dužni su nadležnom upravnom odjelu i Upravnom odjelu za proračun i financije dostaviti propisana financijska izvješća u rokovima propisanim za financijsko izvješćivanje.

Članak 46.

Proračunski korisnici i trgovačka društva u vlasništvu Općine obvezni su nadležnom upravnom odjelu dostaviti godišnje izvještaje o poslovanju i realizaciji programa i utrošenim proračunskim sredstvima s obrazloženjima u roku 30 dana od dana utvrđenog kao rok predaje godišnjih financijskih izvještaja nadležnim institucijama.

Nadležni upravni odjel dužan je dostaviti izvještaje o poslovanju ustanova, trgovačkih društava i ostalih korisnika proračunskih sredstava općinskom načelniku najkasnije do 30. rujna tekuće godine za prethodnu godinu. Izvještaji o poslovanju ustanova i trgovačkih društava u većinskom vlasništvu Općine dostavljaju se Općinskom vijeću na znanje.

Općinski proračunski korisnici i drugi korisnici proračunskih sredstava obvezni su nadležnim upravnim odjelima dati sve dodatne podatke, isprave i izvješća koja se od njih zatraže.

Upravni odjel za proračun i financije obavezan je prikupiti, uskladiti i konsolidirati financijske izvještaje u skladu sa važećim zakonskim propisima.

**IX. NADZOR KORIŠTENJA PRORAČUNSKIH SREDSTAVA**

Članak 47.

Proračunski nadzor postupak je nadziranja zakonitosti, svrhovitosti i pravodobnosti korištenja proračunskih sredstava kojim se nalažu mjere za otklanjanje utvrđenih nezakonitosti i nepravilnosti. Obuhvaća nadzor računovodstvenih, financijskih i ostalih poslovnih dokumenata.

Upravni odjel za proračun i financije, Služba proračunskog nadzora i unutarnje kontrole, te upravni odjeli nadležni za proračunskog korisnika odnosno korisnika proračunskih sredstava i zaposlenici upravnih odjela u okviru poslova i zadataka svojeg radnog mjesta ili zaposlenici koje je načelnik odlukom ovlastio za obavljanje kontrole u okviru svoje nadležnosti imaju pravo i obvezu kontrole financijskog, materijalnog i računovodstvenog poslovanja svih korisnika sredstava proračuna, te upozoravati na nepravilnosti i neusklađenosti sa zakonskim i drugim propisima.

 Ovlaštena osoba iz stavka 2. ovoga članka provodi postupak kontrole / nadzora proračunskih korisnika i krajnjih korisnika te namjenskog trošenja proračunskih sredstava svih pravnih i fizičkih osoba koja dobivaju sredstva iz Proračuna, kao i namjenskog korištenja kreditnih sredstava za koje je Općina dala jamstvo / suglasnost za zaduživanje.

 Ovlaštena osoba iz stavka 2. ovoga članka mora izvijestiti općinskog načelnika o svim nepravilnostima u zapisniku o obavljenom nadzoru.

Svi korisnici proračunskih sredstava obvezni su dati sve potrebne podatke, isprave i izvješća koja se od njih zatraže.

Ako se prilikom obavljanja kontrole i/ili izvršavanja Proračuna utvrdi da su sredstva bila korištena suprotno Zakonu o proračunu ili ovoj Odluci zahtijevati će se povrat sredstava u Proračun, odnosno za iznos nenamjenski utrošenih sredstava, proračunskom korisniku će se umanjiti proračunska sredstva u visini nenamjenskog korištenja sredstava ili će se privremeno obustaviti isplata sredstava na stavkama s kojih su sredstva bila nenamjenski utrošena. Odluku o umanjenju i obustavi doznake sredstava donijet će Općinski načelnik.

**X. PRIJELAZNE I ZAVRŠNE ODREDBE**

Članak 48.

Ova Odluka stupa na snagu osmog dana od objave u „Službenom glasniku Općine Konavle“, a primjenjuje se od 1. siječnja 2020.

KLASA:

URBROJ:

Cavtat, 2019.

 Predsjednik Općinskog vijeća

 Ivo Simović, v.r.